23Aláŋá lə́ Kálara Mvéndé 1Ńdɔ ǹkúkúmá á ngábándi bənyiá bodo mvíē bə́sə̄ yā Yúda ai á Yērúzalɛm. 2Ńdɔ a ngábɛ́d á Tə́mpɛl Ǹtondôbə ai bod bə́sə̄ yā Yúda, ai batɔbɔ ǹnamǎ yā Yērúzalɛm, bəfada ai bəprofɛ́d, ǹnam ósə, a tádigi á bān bɔ́ngɔ́ a kələ kwí á bənyiá bodo. Ńdɔ a ngáláŋ, á mís mábán, bíbúg bísə̄ yā é kálara bə́ ngásɔm á Tə́mpɛl. 3Ǹkúkúmá á ngábə́ tə́lə̄ tə́tə̄lə́, ósū ándíé ńnēn, ńdɔ a ngálad amvóé á mís mə́ Ńtondôbə. Ńdɔ a ngáwé óyīlí naa a zu wulu anə́ mə̄mvéndé mə́ Ńtondôbə mə́ nə́ ai bətə́bə́gá bóé, ai ǹnə́m wóé ósə, ai ǹsísīm wóé ósə a dzálaga bíbúg bísə̄ bí nə́ é kálara bə́ ngásɔm nyɔ́. Ńdɔ fɔ́ɔ́ ńnam ósə̄ ó ngányían Êlad Amvóé. 4Ńdɔ ǹkúkúmá a ngábénde Hilkiyahu, fada ǹnén, ai bəfadǎ yā ǹsámbá bɛ̄ɛ ai bənɔ́nī bə́ ḿbɛ́, nə́ bə́ kúlī á Tə́mpɛl Ǹtondôbə bilában bí Baal bísə ai ébí bí Ashéra, ai ébí bísə̄ yā ńkundǎ yā yób. Ńdɔ a ngákódō ai byá á Yērúzalɛm a kə́ bya dígī óyǎb á mə̄fúb yā Sédron, a mǎn kə ai asǔb yā étē á Bétɛl. 5A mǎn vǎ bə́fadǎ yā mīńkúkúmá yā Yúda mí ngátə́lē nə́ bə́ və mətúnuŋa á bīkónóŋ, á bətisɔ̌n yā Yúda ai á ngɔ́dɔ́ Yērúzalɛm; ébá yā bə́ ngábə́ luugu Baal, ai ńló dzóbo, ai ngɔn, ai atítie, ai miǹkunda mísə̄ yā yób. 6A vǎ mvi á Tə́mpɛl Ǹtondôbə, a kódó ai dzɔ̌ á Yērúzalɛm á kə́ə́ ai dzɔ̌ ôtotóŋ Sédron, a mǎn dzɔ tum á ndóan á Sédron, a nɔŋɔ́ ásǔb yā étē a mǎn dɔ́ woa ébē bə́ kadəgə dzə̌b bod fǔfulu. 7A mǎn tsǎm mə̄ndá mə́ bod bə́ ḿfúfúb ebambǎ[1] yā mə́ ngábə́ á Tə́mpɛl Ǹtondôbə[2], é vóm bīníngá bə́ tiŋi biyé bí Ashéra. 8A mǎn sɔ́ ai bəfada bə́sə̄ á bə̄tísɔ̌n yā Yúda, ǎ ngábɔlɔ bálatâr yā bīkónóŋ é vóm bəfada bə́ dîgi otú, a tádígi á Gɛva a kələ kwí á Bêr Shɛva; a mǎn búg bálatâr bíkónóŋ yā míḿbɛ́ mí óngóla mí ngábə́ á ḿbɛ̄ óngóla Yosué, ngɔ́mɔna yǎ tísɔn, éví ó ngábə́ á ḿbɔ̄ ńgāla yǎ ḿbɛ̄ óngólā yā tísɔn. 9Hədá, bəfadǎ yā bīkónóŋ bə́ ngábə́ kig dzǎm bɛ̄d álatâr Ǹtondôbə á Yērúzalɛm, hədá bə́ dzâg bə́ḿbāŋálā yā bá dzí kig vús á zāŋ bəbə́nyāŋ. 10A bɔlí fə Tofeth yǎ á ḿbīgīlí yā Ben Hinon, ású yə̄ nâ tə mod bad dígī mɔ́n fām ngə́ ngɔn dzié anə́ mə̄túnuŋa ású ólugú Molek. 11A mǎn vǎ bikabilí yā mīńkúkúmá yā Yúda mí ngávə́ ńló dzóbo, ányīī yā Tə́mpɛl Ǹtondôbə, babi ai etun ndá Netân ­Mélek, onán ńkúkúmá, á mə̄ndá yā mgbág; a mǎn dígī bīkálíg bí ńló dzóbō á ndóan. 12Bálatâr yā ńdǐl yób yā étun abómbó Akhǎz yā miǹkúkúmá yā Yúda mí ngábɔ, ai bálatâr Manasé á ngābɔ á miǹsəŋ míbɛ̄ yā Tə́mpɛl Ǹtondôbə, a mǎn bɔ sógolo á sí a mǎn fə̄ bɔ́ búg ǎ ngáwoa asǔb yā étēde á ótotóŋ Sédron.